Korven kansalle
Liikkuu korven köyhä kansa,
 kovan onnen kammitsoima,
 katkoin kauhukahlettansa.
 Hereillä on Suomen voima.

 Kaikui käsky kautta maamme:
 Veljet, nyt on toimen aika,
 yhteisvoimin voiton saamme;
 tää on salatuiden taika.

 Vaietkoon jo nurku, nyyhky,
 valitus ja huuto vaivan,
 lentää lohdun kaunis kyyhky,
 kuinka kurjan luokse aivan.

 Itse oikeutes hanki,
 itse kortes kekoon kanna.
 Ota vapautus, vanki;
 kenkään sulle sit’ ei anna.

 Kuuli käskyn korpi vanka,
 kutsun kumman aamuöisen,
 heräs sarkasuku sankka,
 alkoi toimen suuritöisen.

 Terve teille, taistoveljet,
 terve, teille kättä lyömme:
 samat meill’ on eessä teljet,
 yhteinen on, veljet, työmme!

Lähde: Työmies 10.4.1906.

Kössi Kaatra
Runot
Työmies
1906